**1. Jautājums par darba uzdevumu Nr.1:**

Vai esat pārliecināti, ka visi uzdevuma nosacījumi ir izpildāmi? Nav iespējams 05.07.2016. izlidot no Rīgas uz Dušanbe no rīta ar ne vairāk kā vienu pārsēšanos un lai gaidīšanas ilgums starp lidojumiem būtu ne vairāk kā 3 stundas.

**Atbilde**

Saskaņā ar iepirkuma instrukcijas Tehniskās specifikācijas 1.5.punktu pretendents nosūta Pasūtītājam uz e-pastā pasta adresi optimālāko biļetes rezervāciju. Savukārt iepirkuma instrukcijas Tehniskās specifikācijas 1.7.punkts nosaka, ka pretendents laikus elektroniski vai telefoniski informē Pasūtītāju par brauciena grafiku izmaiņām, atceltiem reisiem, streikiem, terora draudiem, dabas katastrofām u.c. apstākļiem, kas var ietekmēt Pasūtītāja plānotā brauciena īstenošanu, un nepieciešamības gadījumā palīdz pārplānot braucienu. Tādējādi pretendentam ir jāiesniedz optimālākais (izdevīgākais) piedāvājums konkrētajā situācijā saskaņā ar Pasūtītāja uzdevumu. Pasūtītājam ir svarīgi nodrošināt darbiniekiem komandējumu noteiktā laikā un noteiktā galamērķī. Ja ir kādi no pretendenta neatkarīgi apstākļi, kas neļauj pretendentam komandējuma darba uzdevumu izpildīt pilnībā, pretendentam ir jāinformē Pasūtītājs par šiem apstākļiem un jāiesniedz optimālākais (izdevīgākais) piedāvājums konkrētajā situācijā, lai nodrošinātu Pasūtītājam komandējumu noteiktā laikā un noteiktā galamērķī. Piemēram, darba uzdevumā Nr.1 Pasūtītājam ir svarīgi nodrošināt darbinieka dalību konferencē Dušanbē, Tadžikistānā, 06.07.2016. plkst.11:00. Ja nav iespējams nodrošināt gaidīšanas ilgumu starp lidojumiem līdz 3 stundām, jāpiedāvā gaidīšanas ilgums starp lidojumiem virs 3 stundām, t.i., jāpiedāvā nākamais iespējamais un optimālākais variants.

**2. Jautājums:**

Ja lidojums ir ar zemo cenu aviokompāniju, šajā gadījumā nav iespējams veikt rezervāciju, uzreiz to neizpērkot. Vai drīkstam piedāvājumam kā cenas apliecinājumu pievienot ekrānšāviņa attēlu, kur redzama šī cena? Vai obligāti ir jābūt apstiprinātai rezervācijai? Tāds pats jautājums ir arī saistībā ar viesnīcu piedāvājumu – zemākā cena ir pieejama ar nosacījumu, ka rezervācija tiek izpirkta rezervēšanas brīdī. Līdz ar to nav iespējams veikt pagaidu rezervāciju. Vai obligāti ir jābūt apstiprinātai rezervācijai? Vai drīkstam piedāvājumam kā cenas apliecinājumu pievienot ekrānšāviņa attēlu, kur redzama šī cena?

**Atbilde:**

Saskaņā ar iepirkuma instrukcijas 6.11.punktu pretendents piedāvājumam pievieno izdrukas ar veiktu rezervācijas apstiprinājumu no datu bāzes (-ēm), kurā iepirkuma komisija, vērtējot uzdevuma risinājumu, var pārliecināties par piedāvāto aviobiļešu, viesnīcu un apdrošināšanas cenu atbilstību tiešo pakalpojumu sniedzēju piedāvājumiem. Gadījumā, kad nav iespējams veikt rezervāciju, uzreiz to neizpērkot, pretendents var mēģināt veikt rezervāciju par noteiktu cenu un tad atcelt rezervāciju (rezervācijas vēsturē saglabājas informācija par rezervācijas datiem). Ja tas nav iespējams, kā cenas apliecinājumu var pievienot ekrānšāviņa attēlu vai izdruku, kur ir redzama pilnvērtīga informācija par rezervāciju, cena un ekrānšāviņa/izdrukas veikšanas datums un laiks.